Majetok (účtovníctvo)

**Majetok** alebo nepresne **[[aktíva]]** je v účtovníctve obsah (celej) ľavej strany súvahy (nazývanej aj **strana aktív**). Jeho opakom je pojem zdroje krytia majetku.

Definícia podľa zákona 431/2002 Z.z. o účtovníctve znie *Majetok sú tie aktíva účtovnej jednotky, ktoré sú výsledkom minulých udalostí, je takmer isté, že v budúcnosti zvýšia ekonomické úžitky účtovnej jednotky a dajú sa spoľahlivo oceniť podľa [paragrafov zákona o účtovníctve]; vykazujú sa v účtovnej závierke v súvahe alebo vo výkaze o majetku a záväzkoch.*

## Delenia
Delenie 1 (podľa spôsobu pôsobenia v podniku):
*neobežný majetok (stále aktíva, fixné aktíva): majetok, ktorý nesúvisí priamo s prevádzkovým cyklom (nehnuteľnosti, pozemky, dlhodobý finančný majetok a pod.)
** dlhodobý hmotný majetok (hmotný investičný majetok)
** dlhodobý nehmotný majetok (nehmotný investičný majetok)
** dlhodobý finančný majetok (finančné investície)
*obežný majetok (obežné aktíva): majetok, ktorý priamo súvisí s prevádzkovým cyklom (zásoby, finančná hotovosť, pohľadávky a pod.)
** zásoby 
** pohľadávky
** finančné účty (krátkodobý finančný majetok, finančný majetok v užšom zmysle, likvidné prostriedky, pohotové prostriedky)
*časové rozlíšenie

Delenie 2 (podľa dĺžky času použitia):
*dlhodobý majetok (dlhodobé aktíva) : používa sa dlhšie ako 1 rok, t. j. neobežný majetok + dlhodobé pohľadávky
**dlhodobý hmotný majetok (hmotný investičný majetok)
**dlhodobý nehmotný majetok (nehmotný investičný majetok)
**dlhodobý finančný majetok (finančné investície)
**dlhodobé pohľadávky
*krátkodobý majetok (krátkodobé aktíva) : používa sa kratšie ako 1 rok, t. j. obežný majetok bez dlhodobých pohľadávok
** zásoby
** krátkodobé pohľadávky
** finančné účty (krátkodobý finančný majetok)
*časové rozlíšenie

Delenie 3 (podľa formy):
*hmotný majetok (hmotné aktíva, majetok hmotného charakteru)
*nehmotný majetok (nehmotné aktíva, majetok nehmotného charakteru): napríklad goodwill
*finančný majetok (finančné aktíva): napríklad cenné papiere
*pohľadávky

Delenie 4 (podľa likvidnosti):
*majetok 4. stupňa likvidnosti: (len) neobežný majetok
*majetok 3. stupňa likvidnosti: (len) zásoby a dlhodobé pohľadávky
*majetok 2. stupňa likvidnosti: krátkodobé pohľadávky, časové rozlíšenie a pod.
*majetok 1. stupňa likvidnosti: peniaze, ceniny a pod.

Delenie 5 (podľa skutočnej funkcie vo výrobnom procese):
* odpisovaný majetok (napr. budovy, haly a stroje)
* neodpisovaný majetok (napr. pozemky a umelecké diela)

## Majetok podľa slovenských predpisov
Oficiálne delenie majetku na Slovensku pozri v článku súvaha (finančné účtovníctvo).

## Majetok z vlastníckeho hľadiska
Pre majetok organizácie platí:
*v súkromnom podniku je vlastníkom majetku podnikateľ
*v akciovej spoločnosti sú vlastníkmi majitelia akcií (účastín)
*v štátnom podniku má podnik majetok len v správe, jeho majiteľom je štát
*v družstevnej organizácii sú majiteľmi majetku členovia družstva

## Zdroje
* Kotulič, R.: Finančná analýza podniku, 2010 (neplatí pre časť pod nadpisom "Majetok z vlastníckeho hľadiska")
* Zákon 431/2002 Z.z. o účtovníctve (znenie platné k 1.1. 2012)
* Opatrenie Ministerstva financií Slovenskej republiky zo 16. decembra 2002 č. 23054/2002-92 (v znení platnom v roku 2012)

Kategória:Účtovníctvo